Карлос Кастро Сааведра
Безработен

Превод от испански: Александър Муратов, Атанас Далчев, 1968

chitanka.info

Познавам аз един човек:

излиза той да си хаби краката из града.

Излиза, без да знае

къде да се насочи с отмалелите си кости

и своите очи, които се измарят всекидневно

от вестниците стари по различните кантори.

Капитан, опропастен от скитане по улиците градски,

затворник клет на баровете с техните димящи клетки,

жътвар на гледки и лица,

на жълти папироси и хартия бяла;

свидетел на най-дребни произшествия,

където си ухото губят чашите за шоколад,

свидетел и на рака мокър и окалян,

който кожата горчива на обущата му ръфа.

Без работа, подобен на онези псета,

които препикават мълчаливо

ъглите на света.

Понякога със своето печално, незаето чело

той мисли за глада и за неща насъщни:

толкова пшеница по земята, толкова пшеница,

а ни къшей хляб, ни къшей хляб за моята уста;

толкова професии и толкова тирани,

а ни една-едничка пушка в моите ръце.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.